Diari Oficial de la Generalitat Valenciana


Sumari del DOGV 6778, del 21-05-2012 (2012/4829)

RESOLUCIÓ de 3 d'abril de 2012, de la Direcció General d'Avaluació Ambiental i Territorial, per la qual s'ordena la publicació d'unes resolucions a les declaracions d'impacte ambiental dels termes municipals de Náquera, Monforte del Cid, l'Alcora i Finestrat. Expedient 12/06 AIA i altres.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6778

Data del DOGV
:   21-05-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/4829


Data del document
:   03-04-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Nàquera
    * Finestrat
    * Monforte del Cid
    * Alcora, l'
    * impacte ambiental

RESOLUCIÓ de 3 d'abril de 2012, de la Direcció General d'Avaluació Ambiental i Territorial, per la qual s'ordena la publicació d'unes resolucions a les declaracions d'impacte ambiental dels termes municipals de Náquera, Monforte del Cid, l'Alcora i Finestrat. Expedient 12/06 AIA i altres. [2012/4829]  
De conformitat amb l'article 28 del Decret 162/1990, de 15 d'octubre, del Consell, pel qual s'aprova el reglament per a l'execució de la Llei 2/1989, de 3 de març, d'Impacte Ambiental, en què s'establix que una vegada transcorregut el termini assenyalat en l'article 26 sense que s'hagen plantejat discrepàncies, i sense perjuí de la notificació al titular, la declaració d'impacte ambiental es publicarà en el Diari Oficial de la Comunitat Valenciana, resolc,  
  
Article únic  
Publicar en el Diari Oficial de la Comunitat Valenciana les declaracions d'impacte ambiental corresponents als expedients 12/06 AIA Náquera, 122/06 AIA Monforte del Cid, 72/08 AIA l'Alcora i 87/08 CON Finestrat.  
  
València, 3 d'abril de 2012.- El director general d'Avaluació Ambiental i Territorial: Juan Giner Corell.  
  
Servici d'Avaluació d'Impacte Ambiental  
  
Resolució complementària  
PPN/  
N/R. exp. 12/06 AIA.  
Vist l'expedient 12/9776-XTS sobre el projecte d'homologació i pla parcial del polígon 7 Bajo Ermita de Náquera (València), promogut per l'Ajuntament de Náquera.  
Amb data 23 de juny de 2006, la Direcció General de Gestió del Medi Natural va dictar una declaració d'impacte ambiental desfavorable sobre l'expedient mencionat.  
Esta declaració d'impacte ambiental es va dictar atenent principalment l'informe desfavorable de 8 de juny de 2006, del Servici d'Ordenació Sostenible del Medi. Este informe es va basar en la inadequació del projecte a l'article 50 de la normativa del PORN del Parc Natural de la Serra Calderona a causa d'un error en la documentació aportada, atés que es tracta d'un sector de sòl urbanitzable limítrof amb el sòl urbà ja consolidat pels seus límits nords, sud i oest, a l'interior del qual conté una zona de sòl urbà, continuació del nucli urbà de Náquera, en el qual es reclassifiquen, exclusivament per a regularitzar camins i per motiu del trànsit rodat, 7.903 m². Hi és aplicable, per tant, l'article 50 del Decret 77/21, de 2 d'abril, del Govern Valencià, que en què es preveu l'exclusió de la prohibició de reclassificació per a sòls limítrofs amb el nucli urbà a fi de no impedir-ne el creixement.  
  
Amb data 2 de febrer de 2007, l'agrupació d'interés urbanístic Polígon d'Actuació núm. 7 va presentar un recurs d'alçada contra l'acord esmentat de la Comissió Territorial d'Urbanisme pel qual es denega l'aprovació de l'homologació i pla parcial del sector Bajo Ermita de Náquera. En el recurs s'al·legava el que s'ha exposat adés i s'instava la rectificació de l'error que havia comportat la declaració desfavorable mencionada.  
Esta agrupació d'interés urbanístic va enviar a l'Àrea d'Avaluació Ambiental, a més, una addenda a l'estudi d'impacte ambiental del projecte d'homologació i pla parcial del polígon 7 Bajo Ermita, de Náquera, en què demostra que escau l'aplicació de l'article 50 de la normativa del PORN i insta la rectificació de l'error, ja que en la redacció de l'estudi d'impacte ambiental no queda clar la part del sòl del sector que cal reclassificar, que són 7.903 m², i s'hi adjunten plànols per a aclarir estes qüestions i rectificar, d'esta manera, l'error.  
A la vista d'esta addenda, amb data 22 de juny de 2006 se sol·licita un nou informe al Servici d'Ordenació Sostenible del Medi, per mitjà de nota de règim intern, sobre el projecte de referència.  
Una vegada confirmat l'error en la documentació presentada pel promotor, esta addenda va aportar plànols més explícits sobre la classificació actual del sòl del projecte urbanístic original, i això permetia al pla parcial complir adequadament l'article 50 de la normativa del PORN.  
  
Per este motiu, l'Àrea de Conservació d'Espais Naturals va emetre un nou informe sobre el projecte modificat d'homologació i pla parcial, favorable quant a la seua afecció al PORN vigent de la Serra Calderona.  
Vist que, en virtut de l'article 105.2 de la Llei 30/1992, de Règim Jurídic de les Administracions Públiques i del Procediment Administratiu Comú, les administracions públiques poden rectificar en qualsevol moment, d'ofici o a instància dels interessats, els errors materials de fet existents en els seus actes.  
Per tot el que s'ha exposat adés, emet la resolució següent:  
  
Primer  
Es revoca la declaració d'impacte ambiental desfavorable relativa a l'homologació i pla parcial del polígon 7 Bajo Ermita de Náquera (València), emesa amb data 23 de juny de 2006, per la Direcció General de Gestió del Medi Natural.   
  
Segon  
Rectificar l'error detectat a instància de l'interessat. Per tant, s'annexa la declaració d'impacte ambiental favorable corresponent relativa a l'homologació i pla parcial del polígon 7 Bajo Ermita de Náquera (València) d'acord amb la nova documentació aportada.  
  
Tercer  
Notificar a les persones interessades que contra esta resolució, atés que no és un acte de tràmit definitiu en via administrativa, no es pot interposar cap recurs, tot i que això no és inconvenient perquè puguen utilitzar-se els mitjans que s'estimen pertinents en defensa del seu dret.  
  
Quart  
Publicar en el Diari Oficial de la Comunitat Valenciana esta resolució complementària de la declaració d'impacte ambiental, d'acord amb les disposicions de l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament d'execució de la Llei 2/1989, de 3 març, d'Impacte Ambiental.  
  
Cosa que li notifique perquè en prenga coneixement i als efectes oportuns.  
  
València, 29 de febrer de 2008.- La directora general de Gestió del Medi Natural: M. Ángeles Centeno Centeno.  
  
Resolució complementària de la declaració d'impacte ambiental  
  
Expedient: 122/06-AIA.  
Promotor: Ajuntament de Monforte del Cid.  
Autoritat substantiva: Conselleria de Medi Ambient, Aigua, Urbanisme i Habitatge.  
Objecte del projecte: PGOU de Monforte del Cid. Modificació de l'ordenació a la zona del balneari d'Orito. Modificació de delimitació i ordenació dels sectors UZO-2 i UZO-5.  
Localització: terme municipal de Monforte del Cid.  
Amb data 8 de gener de 2008 s'emet la declaració d'impacte ambiental positiva del PGOU de Monforte del Cid.   
En la declaració se supedita l'execució del PGOU al compliment d'una sèrie de condicionants, entre els quals la no-reclassificació dels sectors UZO-2 (ampliació Alenda) i UZO-5 (Casa Vieja) per la localització a la zona d'importants poblacions de Vella lucentina, espècie endèmica de la comarca de l'Alacantí, i s'establix que els sectors UZO-2 i UZO-5 esmentats es classifiquen com a sòl no urbanitzable d'especial protecció.  
Amb data 4 de febrer de 2008, l'Ajuntament remet nova documentació, consistent en:  
- Estudi d'impacte ambiental del PGOU de Monforte del Cid. Annex a la modificació proposada a la zona del balneari d'Orito.  
  
- Certificat del resultat de la informació pública d'este document.  
  
- Proposta de modificació de delimitació i ordenació dels sectors UZO-2 i UZO-5.   
Modificació de delimitació i ordenació dels sectors UZO-2 i UZO-5.   
Documentació presentada  
La memòria presentada a fi d'obtindre la modificació de la declaració d'impacte ambiental proposa una sèrie de modificacions de delimitació i ordenació dels sectors UZO-2 i UZO-5 del PGOU de Monforte del Cid encaminades a preservar les poblacions de Vella lucentina localitzades en els sectors.  
Amb data 13 de febrer de 2008 se sol·licita informe el Servici de Biodiversitat sobre esta memòria presentada.  
Informe del Servici de Biodiversitat  
Amb data 21 de febrer de 2008, este informe conclou que:  
«- L'informe facilitat no establix la metodologia utilitzada per a cartografiar els nuclis poblacionals i determinar la densitat de l'espècie en cada nucli.  
- Tots els nuclis constituïxen una única població que seria artificialment fragmentada com a conseqüència de l'ordenació territorial.  
- S'ha incrementat la superfície de la cessió de parc natural per a incloure la població de més grandària i densitat, però queda estrictament confinada en la seua ocupació actual pels desenrotllaments urbanístics dels sectors UZO-2 i UZO-5 i per la topografia.  
- El desenrotllament urbanístic proposat afectaria el 42% de la distribució coneguda de V. lucentina a Monforte del Cid.  
- La proposta d'integrar gran part d'esta distribució en zones verdes no està representada cartogràficament ni se n'aporten detalls (localització, superfície, tractaments, connectivitat?) per a poder determinar els riscos de desaparició de subpoblacions fragmentades.  
Seria impossible que estes àrees, rodejades per un entorn urbanitzat, actuen com a nuclis de producció de llavors que puguen ser distribuïdes per insectes i pluja cap a noves zones i, per tant, es contribuïx a la dispersió de l'espècie i a l'augment de la seua àrea de distribució.  
La fragmentació en àrees xicotetes, immerses en un entorn urbanitzat que modifica variables ambientals significatives per a esta espècie i aïllades reproductivament, incrementarien la vulnerabilitat d'estes poblacions i, en conseqüència, els riscos que es produïsca una reducció progressiva de la grandària poblacional fins a la desaparició de l'espècie a termini mitjà.»  
Consideracions ambientals  
Cal afegir a l'àrea que protegixen en la modificació presentada, que són 69,7 ha, 12,54 ha de l'UZO-5 (Casa Vieja) i 8,52 de l'UZO-2 (ampliació Alenda).  
Estes tres àrees es classificaran com a sòl no urbanitzable protegit, i s'hi establirà una zona perifèrica tampó per a amortir els impactes de la zona urbanitzada.  
Modificació de l'ordenació a la zona del balneari d'Orito.   
Tramitació administrativa  
El Ple de l'Ajuntament, en sessió extraordinària celebrada el dia 26 de novembre de 2007, va adoptar l'acord d'aprovació del text refós de l'aprovació provisional del PGOU de Monforte del Cid relatiu a la zona del balneari d'Orito.  
Este acord es va publicar el 14 de desembre de 2007 en el DOCV núm. 5660, en què s'obria el període d'informació pública durant el qual no es va presentar cap reclamació ni al·legació.  
Modificacions proposades  
Les modificacions proposades consistixen en:   
1. Es preveu la possibilitat d'incrementar el nombre d'habitacions sempre que es justifique la disponibilitat d'aigua.  
2. S'incrementa l'edificabilitat de 10.000 a 15.000 m².  
3. S'incrementarà l'ocupació del 42% al 65%.  
4. Elimina l'obligació de rehabilitar l'antiga fonda.  
5. Es modifica lleugerament la ronda de circumval·lació al nucli urbà d'Orito. Esta modificació afecta sòl classificat com a sòl no urbanitzable, que ara passarà a estar classificat com a urbà.  
6. La superfície total de la modificació proposada és d'11.428,96 m².  
Informe de l'afecció forestal com a conseqüència de la modificació de l'ordenació de la zona del balneari d'Orito  
Amb data 5 de març de 2008, la Unitat Forestal de la Direcció Territorial d'Alacant informa que «la modificació proposada en el document tècnic de novembre de 2007 presentat per l'Ajuntament no afecta béns públics gestionats per esta conselleria: vies pecuàries / forests d'utilitat pública.  
Si hi ha afecció a terrenys forestals, d'acord amb la cartografia del SIT de la Conselleria. Considerem que esta és factible atenent que el valor mediambiental de la superfície que es pretén classificar no el considerem elevat.   
Així mateix, i amb independència de les consideracions ambientals de la declaració d'impacte ambiental, estimem oportú condicionar les actuacions urbanístiques futures de la zona a la integració dels exemplars arboris existents actualment dins de les superfícies de jardí que estes actuacions comporten.»  
Consideracions ambientals  
Tal com s'establix en l'estudi d'impacte ambiental, la modificació proposada afecta unitats de baix-mitjà valor ambiental i, per tant, els impactes ambientals previstos són compatibles o admissibles amb les mesures correctores corresponents.  
Conclou que les modificacions introduïdes en el document del PGOU de Monforte del Cid amb data de novembre de 2007 respecte al document d'abril de 2007 no afecten unitats ambientals de molt alta o alta qualitat ambiental o que estiguen afectades per riscos que limiten la seua aptitud per a la urbanització.  
Les mesures correctores proposades pel tècnic redactor de l'estudi d'impacte ambiental de l'ampliació del balneari d'Orito són, a més de les previstes en l'estudi d'impacte ambiental del PGOU de Monforte del Cid, les següents:  
- El projecte de la ronda a la zona de la modificació ha de contindre un estudi d'integració paisatgística de la zona que se centre en la integració de talussos.  
- El promotor o l'empresa concessionària del servici d'aigua potable del municipi han de justificar l'existència de recursos hídrics per a abastir l'ampliació d'habitacions prevista en la modificació.  
  
No s'ha fet menció expressa de l'afecció al patrimoni i, per tant, és necessari indicar que la viabilitat de les modificacions proposades queda supeditada a la comprovació i confirmació que no hi ha afecció al patrimoni.   
Per tot això, i fent ús de les facultats que tinc atribuïdes, formule la resolució següent:  
  
Primer   
Estimar acceptables des del punt de vista ambiental les modificacions puntuals, modificació de l'ordenació a la zona del balneari d'Orito i modificació de delimitació i ordenació dels sectors UZO-2 i UZO-5, sempre que:  
- Es classifique com a sòl no urbanitzable protegit, a més de l'àrea proposada d'increment de cessió a parc natural de 69,7 ha, una àrea de 12,54 ha en UZO-5 (Casa Vieja) i una altra àrea de 8,52 ha en UZO-2 (ampliació Alenda) S'hi adjunta un plànol amb estes àrees.  
- Pel que fa a l'àrea de 8,52 ha d'UZO-2, es valoraran els resultats que s'obtinguen en el treball d'investigació aplicada a l'obtenció d'un SIG per al coneixement corològic i demogràfic de l'endemisme valencià Vella lucentina, que realitza actualment la Universitat d'Alacant, per a determinar si la pot ser o no objecte d'alguna figura de protecció.  
  
- Respecte al sòl forestal que contenen els sectors UZO-2 i UZO-5, prèviament a la reclassificació cal obtindre autorització administrativa, tal com s'establix en l'article 48b de la Llei 3/93, de 9 de desembre, Forestal de la Comunitat Valenciana.  
- En la fitxa de planejament de la zona del balneari d'Orito s'inclouen els condicionants següents:  
- Cal obtindre l'informe favorable de la Direcció General de Patrimoni Cultural Valencià, d'acord amb l'article 11 de la Llei 4/1998, d'11 de juny, del Patrimoni Cultural Valencià. En el supòsit que este informe resulte desfavorable, esta resolució s'entendrà també així.  
  
- Cal obtindre informe favorable de l'organisme de conca competent, o l'entitat col·laboradora autoritzada per al subministrament, sobre la seua disponibilitat i compatibilitat de l'increment de consum de recursos hídrics, motivat per l'actuació.   
- Cal integrar els exemplars arboris existents actualment dins de les superfícies de jardí del balneari d'Orito.  
  
Segon   
Notificar a les persones interessades que contra esta resolució, atés que no és un acte definitiu en via administrativa, no es pot interposar cap recurs, tot i que això no és inconvenient perquè puguen utilitzar-se els mitjans que s'estimen pertinents en defensa del seu dret.  
  
Tercer  
Publicar en el Diari Oficial de la Comunitat Valenciana esta resolució complementària de la declaració d'impacte ambiental, d'acord amb les disposicions de l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament d'execució de la Llei 2/1989, de 3 març, d'Impacte Ambiental.  
  
  
València, 13 de març de 2008.- La directora general de Gestió del Medi Natural: M. Ángeles Centeno Centeno.  
  
Resolució  
  
Exp. 072/08-AIA  
Vist l'expedient 072/08-AIA del projecte d'atomització d'argiles amb cogeneració, promogut per Atomcer, SA al terme municipal de l'Alcora (Castelló).  
Resultant que, amb data 26 de febrer de 2008, l'Àrea de Qualitat Ambiental va remetre a l'Àrea d'Avaluació Ambiental documentació relativa al projecte d'atomització d'argiles amb cogeneració, promogut per Atomcer, SA, en què se sol·licitava declaració d'impacte ambiental.  
Atés que l'activitat principal d'Atomcer, SA es la producció d'argiles atomitzades per a la venda a empreses ceràmiques de la zona i que, incloses en les instal·lacions de l'empresa, s'ubiquen dos turbines de gas natural a fi de produir energia elèctrica per al seu abastiment i venda de l'energia sobrant.  
Atés que en els epígrafs dels annexos I i II de la Llei 2/1989, de 3 de març, de la Generalitat Valenciana, d'Impacte Ambiental, del Decret 162/1990, de 15 d'octubre, Reglament de la Llei 2/1989, del Decret 32/2006, de 10 de març del Consell de la Generalitat, pel qual es modifica el Decret 162/1990, i del Reial Decret 1/2008, d'11 de gener, pel qual s'aprova el text refós de la Llei d'Avaluació d'Impacte Ambiental de projectes, l'única activitat sotmesa a avaluació d'impacte ambiental és la relativa a la cogeneració que l'empresa declara disposar en el seu emplaçament.   
Atés que l'activitat del projecte d'instal·lació de planta de cogeneració de gas natural per a la factoria d'atomització d'argila del mateix titular Atomcer, SA al terme municipal de l'Alcora (Castelló) ja va ser sotmesa, segons l'expedient 387/96-AIA, i es va emetre declaració d'impacte ambiental acceptable sempre que es compliren els condicionants que s'hi establien.  
Atés que Atomcer, SA, segons la documentació aportada en la seua nova sol·licitud (072/08-AIA), ha complit els condicionants establits en l'expedient anterior (387/96-AIA) llevat del següent, del qual no hi ha constància del compliment:  
«- L'activitat ha de disposar d'un llibre de registre per cada focus emissor de contaminants, segons el model que apareix en l'annex IV de l'Orde de 18 d'octubre de 1976, sobre prevenció i correcció de la contaminació industrial, on s'anotaran tots els mesuraments periòdics d'autocontrol de les emissions a l'atmosfera.»  
Atés que l'activitat principal d'Atomcer, SA és la fabricació d'argiles atomitzades, l'impacte més significatiu de la qual pot ser la immissió a l'atmosfera de partícules sòlides en suspensió, provinents de l'aplec exterior obert d'argiles, sobre el qual l'empresa hauria d'actuar. En este sentit, l'empresa també hauria d'actuar en l'assegurament de l'estanquitat de les basses subterrànies que tenen instal·lades a la planta.  
Per tot això, i fent ús de les facultats que tinc legalment atribuïdes, formule la resolució següent:  
  
Primer  
Considerar vàlida la declaració d'impacte ambiental de l'expedient 387/96-AIA del projecte d'atomització d'argiles amb cogeneració, promogut per Atomcer, SA al terme municipal de l'Alcora (Castelló), que es va formular amb data 11 d'abril de 1997, i aplicar-li els condicionants establits en la declaració esmentada incorporant-hi, en la mesura que siga possible, les recomanacions indicades en l'informe anteriorment exposat.  
  
Segon  
Notificar a les persones interessades que contra esta resolució, atés que no és un acte de tràmit definitiu en via administrativa, no es pot interposar cap recurs, tot i que això no és inconvenient perquè puguen utilitzar-se els mitjans que s'estimen pertinents en defensa del seu dret.  
  
Tercer  
Publicar en el Diari Oficial de la Comunitat Valenciana esta resolució.  
  
València, 23 d'abril de 2008.- La directora general de Gestió del Medi Natural: M. Ángeles Centeno Centeno.  
  
Resolució  
  
Exp. 87/2640-FZC  
Amb data 3 de març de 2008, va entrar en els Servicis Centrals d'esta conselleria un escrit de consulta presentat per Mariano Martínez Herrero, en representació de la mercantil PROFU, SA, agent urbanitzador del sector 14 de les normes subsidiàries de Finestrat, que fa referència a la necessitat de sotmetre a avaluació d'impacte ambiental el soterrament d'una línia existent de 132 kV. S'adjunta a la consulta documentació descriptiva del traçat i característiques del soterrament.  
  
Descripció del projecte  
El sector 14 de Finestrat està en procés d'urbanització. Pels terrenys que comprén este sector discorre la línia elèctrica d'alta tensió, de 132 kV, denominada La Lloma-Benidorm. Amb motiu de l'execució de les obres d'urbanització, se soterrarà esta línia. Segons s'indica, la canalització s'ha executat conjuntament amb la urbanització del sector dins dels seus vials.  
Segons la documentació adjuntada, se soterraran uns 410 m de la línia elèctrica 132 kv denominada La Lloma - Benidorm. Per a això, es disposaran dos suports de transició aeri a subterrani en el límit del sector 14 i s'eliminarà el suport existent Ap. 166. El traçat subterrani discorrerà davall dels vials del sector, en rasa de 800 mm d'ample per 1.500 mm de profunditat màxima.  
Consideracions  
L'actuació descrita s'emmarca en l'àmbit d'un instrument urbanístic que suposa la transformació total del territori per mitjà de l'execució d'obres d'urbanització. L'execució d'instal·lacions d'abastiment, subministrament, sanitàries, etc. (conduccions d'aigua potable, clavegueram, enllumenat, ITC, xarxa elèctrica, etc.) és inherent al procés mateix d'urbanització.   
La desviació i el soterrament de la línia es justifica en l'habilitació de les parcel·les resultants per a l'edificació, ja que en cas contrari no seria possible per les servituds associades a esta. Així mateix, s'esmenta en l'escrit la reducció de l'afecció visual que produïx la infraestructura en l'estat actual.  
La modificació proposada es pot considerar inclosa en el supòsit arreplegat per l'epígraf grup 9k de l'annex II del RDL 1/2008, d'11 de gener. Els projectes que conté este annex se sotmetran a avaluació d'impacte ambiental quan així ho determine l'òrgan ambiental. En el cas que considere que no cal sotmetre'l al dit tràmit, l'òrgan ambiental ha de resoldre respecte d'això.   
No obstant això, considerant que el projecte de soterrament de la línia elèctrica esmentada es realitza en l'àmbit d'uns terrenys en procés d'urbanització, no incidirà en un increment significatiu de les emissions a l'atmosfera, dels abocaments a caixers públics o al litoral, de la generació de residus ni en la utilització de recursos naturals. Així mateix, tampoc s'afecten àrees d'especial protecció designades en aplicació de les directives 79/409/CEE i 92/43/CEE o aiguamolls inclosos en la llista del conveni Ramsar.  
Per tot això, fent ús de les facultats que tinc legalment atribuïdes, resolc:  
Primer  
La modificació proposada, consistent en el soterrament de la línia elèctrica de 132 kV denominada La Lloma-Benidorm en l'àmbit del sector 14 de les normes subsidiàries de Finestrat (Alacant), no es considera sotmesa a avaluació d'impacte ambiental.  
  
Segon  
Notificar a les persones interessades que contra esta resolució, atés que no és un acte definitiu en via administrativa, no es pot interposar cap recurs, tot i que això no és inconvenient perquè puguen utilitzar-se els mitjans que s'estimen pertinents en defensa del seu dret.  
  
Tercer  
Publicar en el Diari Oficial de la Comunitat Valenciana esta resolució, d'acord amb les disposicions de l'article 17.2 del RDL 1/2008, d'11 de gener.  
  
València, 27 de març de 2008.- La directora general de Gestió del Medi Natural: M. Ángeles Centeno Centeno.